
ДОКЛАДНА   ЗАПИСКА

от общински съветници от Общински съвет - Бургас

Относно: Удостояване на Жива Богданова Кюлджиева, със званието „Почетен гражданин на Община Бургас“


	УВАЖАЕМИ ОБЩИНСКИ СЪВЕТНИЦИ,
	
	В Общински съвет – Бургас е постъпило предложение от Европейска агенция за защита на изпълнителските, продуцентските и авторските права (ЕАЗИПА) за присъждане званието „Почетен гражданин на Община Бургас“ на Жива Богданова Кюлджиева.
	Жива Богданова Кюлджиева е родена през 1932 г. в гр.Бургас. Тя произхожда от известен род със заслуги към България. Прадядото на нейния баща и бащата на поета революционер Христо Ботев са братя. Жива Кюлджиева расте в среда, в която музиката и литературата са част от ежедневието, затова не е удивително, че тя от малка пише стихове. Завършва Бургаската девическа гимназия с пълно отличие, след което учи в София за рентгенов лаборант. След като се омъжва за професионалния музикант Никола Кюлджиев, започва да пише текстове за песни.
	Жива Кюлджиева се отличава с това, че обикновено пише текстовете си по вече създадена музика, което е най-добрата форма за съчетаване на музиката с текста и по тази причина, както и поради дълбокото разбиране на музиката тя е един от най-предпочитаните автори на текстове. Натрупва сравнително бързо достатъчен обем творчество от поезия за песни, издадени в стихосбирка „Жива – стихове и песни“. През творческия си път е написала текстове за редица именити български изпълнители: Мустафа Чаушев, Йорданка Христова, Паша Христова, Лили Иванова, Емил Димитров, Мими Иванова и Развигор Попов, Мая Нешкова и много други.
Жива Кюлджиева многократно е носител на първи награди за текстовете си за песни от конкурсите: „Море и спомени“ във Варна, „Златен кестен“ в Петрич – два пъти на първо място и „Бургас и морето“ – първа награда за текст на песента „Не вярвам“в изпълнение на голямата актриса Искра Радева по музика на Хайгашот Агасян. Напълно заслужено през 2007 г.  Жива Кюлджиева е удостоена със „Златна лира“ от Съюза на българските музикални и танцови дейци за изключителен принос за развитието на съвременната българска музика и за 50 години творческа дейност. Жива Кюлджиева е член на „Дамски литературен салон“ Евгения Марс от 20 години. В издаването на всеки две години от салона „Алманах“ тя винаги има от 10 до 20 нови стиха и песни. 
Личните качества на Жива Кюлджиева, отворила и душата и дома си за българските музиканти я правят търсена и от младите автори, които са израснали с нейните текстове.
Жива Кюлджиева е със значителен принос към съвременната българска музика и нейното разпространение в Европа и света чрез многохилядните тиражи на грамофонни плочи, дискове и гастроли на звездите на българската поп музика в последните 50 години, което е принос и към бюджета на България.
Този значим принос към българската култура, развитието на аудиторията и разпространението й в света смятаме, че прави автора Жива Кюлджиева един от най-ярките и заслужили бургазлии към съвременна България.

С оглед изложеното и на основание чл.21, ал.1, т.22 от Закона за местното самоуправление и местната администрация и чл.44, т.2 от Наредбата за символиката и отличията на Община Бургас, предлагаме Общински съвет – Бургас да приеме следното

РЕШЕНИЕ:

	Удостоява със званието „Почетен гражданин на Община Бургас“ Жива Богданова Кюлджиева.

	Прилагаме:
1. Предложение от Европейска агенция за защита на изпълнителските, продуцентските и авторските права;
2. Протокол от 24.04.2016 г. на Инициативен комитет;
3. Автобиография на Жива Богданова Кюлджиева.

